Avkastningen for Statens obligasjonsfond ble 7,6 prosent av investert kapital på 9,3 milliarder kroner. – Vi kan slå fast at gode disposisjoner gjennom finanskrisen gjør at kapitalen i Statens pensjonsfond Norge nå har økt til 135 milliarder kroner, godt over det den var ved inngangen til finanskrisen, sier administrerende direktør Olaug Svarva til NTB. Selv om hun er fornøyd med innsatsen, er hun rask til å påpeke at dette handler om å se og gripe sjansen når den byr seg: – Disse resultatene må ses i lys av at vi har gjennomgått en historisk krevende periode i finansmarkedet. Derfor kan vi ikke automatisk forvente like gode resultater i årene framover. Flinke folk Selv om hun forsøker å dempe forventningene må Svarva konstatere at Folketrygdfondet har levert bra også før krisen. I fem år har den gjennomsnittlige årlige meravkastningen for Statens pensjonsfond Norge vært 1,5 prosentpoeng bedre enn referanseporteføljens avkastning. – Vi er selvsagt fornøyd med å kunne vise til gode resultater også over tid. Våre forvaltere har gjort en god jobb i en krevende periode, men vi var også godt posisjonert i forkant av finanskrisen. Vi har hatt evne til å gjennomføre porteføljetilpasninger som i ettertid har vist seg å bidra positivt, sier Svarva. Hun understreker at et godt rammeverk har gjort det mulig å utnytte mulighetene i markedet: – Vi solgte obligasjoner og kjøpte aksjer gjennom finanskrisen, noe som bidro positivt.